tartuNLP/wikipedia-smugri-20251201 huggingface dataset:
Afrikankataja

Afrikankataja ("Juniperus procera") on sypressikasvien (Cupressaceae) heimoon, katajien ("Juniperus") sukuun kuuluva kasvilaji. Se on läheistä sukua turkinkatajalle ("Juniperus excelsa"), ja joskus nämä kaksi on yhdistetty yhdeksi lajiksi, vaikka yleisemmin niitä pidetään kuitenkin erillisinä lajeina.
Afrikankataja on ainavihanta puulaji, joka kasvaa tavallisesti noin 40 metriä korkeaksi, mutta joskus jopa 50 metriäkin korkeaksi. Nuoret puut ovat ulkomuodoltaan kartiomaisia, mutta muuttuvat vanhemmiten leveiksi ja tasalatvuksisiksi puiksi. Vanhempien puiden runko voi olla suora ja oksaton noin 20 metrin korkeuteen asti ja rungon paksuus on yleensä enintään kaksi metriä, mutta joskus kolmekin metriä. Rungon kuori on uurteinen ja kuoren uloin kerros irtoilee kapeina, paperimaisina suikaleina.
Afrikankataja kasvaa vuorten rinteillä ja metsäisissä jokilaaksoissa 1370–3000 metrin korkeudella merenpinnasta. Luontaisesti lajia esiintyy keskisessä ja itäisessä Afrikassa Sudanista, Ugandasta ja Kongon demokraattisen tasavallan itäosista itään sekä Arabian niemimaalla Saudi-Arabiassa ja Jemenissä. Hakkuista huolimatta laji on edelleen monin paikoin yleinen luontaisella esiintymisalueellaan, vaikka paikoin onkin huolestuttu lajin paikallisesta häviämisestä. Nykyisin lajia kasvatetaan plantaaseilla sekä sen luontaisella esiintymisalueella että muualla, kuten muun muassa Etelä-Afrikassa, Isossa-Britanniassa, Ranskassa, Intiassa, Yhdysvalloissa ja Australiassa.
Afrikankatajaa hakataan runsaasti siitä saatavan puutavaran vuoksi, mutta siitä voidaan eristää myös eteerisiä öljyjä sekä perinteisten lääkkeiden ainesosia. Puutavaraa on perinteisesti myyty Eurooppaan ja Pohjois-Amerikkaan kynien sekä puisten kynäpenaalien materiaaliksi. Laji sopii myös kasvatettavaksi koristekasvina tai tuomaan varjoa ja suojaa tuulelta.
Virve Hirvensalo

Virve Hirvensalo (18. joulukuuta 1955 Helsinki – 31. heinäkuuta 2004 Marrakech, Marokko) oli suomalainen malli, mainonnan suunnittelija ja toimittaja. Koulutukseltaan hän oli oikeustieteen kandidaatti.
Hirvensalo tuli ylioppilaaksi Helsingin ranskalaisesta koulusta vuonna 1974 ja rahoitti oikeustieteen opintojaan mallintöillä. Hän oli Suomen mainos- ja muotimaailman suosituimpia malleja 1970–1980-luvulla ja teki alan töitä myös Japanissa 1970-luvun lopulla. Hän oli mukana perustamassa mallien asioita ajanutta "Flash"-lehteä ja vaikutti monin tavoin mallien työolojen parantamiseen.
Hirvensalo avioitui 1980-luvun alussa Ranskassa, asui välillä perheineen myös Yhdysvalloissa ja muutti 1980-luvun lopulla Suomeen kahden poikansa kanssa mutta palasi Ranskaan poikien tullessa kouluikään. Hän työskenteli Helsingissä mainonnan suunnittelijana ja Pariisissa freelance-toimittajana avustaen muun muassa "Helsingin Sanomia" ja ulkomaisia lehtiä. Pariisista käsin hän työskenteli Ornamon ja Grafian julkaiseman "Muoto"-lehden päätoimittajana 1997–1998 ja vuodesta 2000 lahjatavara- ja sisustusalan ammattilehti "Forma Uutisten" toimituspäällikkönä.
Hirvensalo kuoli 48-vuotiaana ryöstömurhan uhrina työmatkallaan Marokossa heinäkuussa 2004.
Miyagawa-chō

Miyagawa-chō () on Kiotossa sijaitseva kagai. Virallisen luvan kagaina toimimiseen se sai vuonna 1751, mutta alueella on ollut toimintaa jo vuodesta 1670 alkaen. Silloin vieressä virtaavan Kamojoen törmät valmistuivat. Vähitellen Miyagawa-chōn alueesta tuli Kioton esittävän taiteen keskus. Nykyään osa kagain alueesta on luokiteltu suojeltavaksi historiallisen arkkitehtuurinsa takia.
Alueen nimen alkuperä ei ole varmassa tiedossa, mutta erään väitteen mukaan Kamojoen etelävirtausta oli tapana kutsua nimellä Miyagawa.
Miyagawa-chōn naapurustossa sijaitsee Minami-za-kabukiteatteri. Alueella onkin vahvat siteet myös kabukin kanssa. Tunnetaan kabukinäyttelijöitä, joiden nimet liittyvät Miyagawa-chōn teehuoneisiin. 
Miyagawa-chōn maikot ja geikot opiskelevat tanssia Wakayagi-koulun mukaan. Joka huhtikuussa he esiintyvät julkisesti Kyo Odori -tapahtumassa.
Tapahtumat.
Miyagawa-chōn maikojen ja geikojen elämää tahdittavat erilaiset vuosittain toistuvat tapahtumat:
CRC Press

CRC Press on yhdysvaltalainen kustantamo, joka julkaisee tieteellisiä teoksia.
Historia.
CRC Press sai alkunsa vuonna 1903 nimellä Chemical Rubber Company Clevelandissa, jossa sen perustivat kolme veljestä Arthur, Leo ja Emanuel Friedman. Yhtiö toimi aluksi heidän isänsä vaatetusliikkeen yhteydessä ja se myi kumisia esiliinoja kemian opiskelijoille. Yhtiön valikoimaan lisättiin myös muita tieteellisiä välineitä ja kemikaaleja. Vuonna 1913 yhtiö jakeli nimellä "Rubber Handbook" taulukkokirjaa, jossa oli kaavoja ja taulukoita. Yhtiön julkaisema "Handbook of Chemistry and Physics" tuli merkittäväksi viiteteokseksi kemian alalla. Vuonna 1973 yhtiö myi valmistukseen liittyvät toiminnot ja keskittyi ainoastaan julkaisutoimintaan, jolloin nimeksi muutettiin CRC Press. Times Mirror Company osti CRC Pressin vuonna 1986. Information Ventures osti CRC Pressin vuonna 1997, ja vuodesta 2003 yhtiö on kuulunut Taylor &amp; Francis Groupiin.
Kamishichiken

Kamishichiken () on Kiotossa sijaitseva kagai. Se sijaitsee Kitano Tenman -pyhäkön läheisyydessä, hieman kauempana muihin Kioton geisha-alueisiin nähden.
Kitano Tenman-gū paloi osittain 1400-luvun puolivälissä. Korjaustöiden yhteydessä pyhäkön ympäristöön avattiin seitsemän teehuonetta, joissa alkoi työskennellä geikoja. Tapana oli, että pyhäkön nuoret temppelineitsyet alkoivat tyttöikänsä jälkeen työskennellä geikona jossakin alueen teehuoneista. Pyhäkön lisäksi kagaissa sijaitsee teatteri. Kamishichikenin teehuoneet ovat olleet paitsi pyhäkön vierailijoiden, myös Nishijinin tekstiilialueen varakkaiden kauppiaiden suosiossa. 
Kamishichikenin maikot ja geikot opiskelevat tanssia Hanayagi-koulun mukaan. Joka maalis-huhtikuussa he esiintyvät julkisesti Kitano Odori -tapahtumassa.
Tapahtumat.
Kamishichikenin maikojen ja geikojen elämää tahdittavat erilaiset vuosittain toistuvat tapahtumat:
Eikelandin kappeli

Eikelandin kappeli () on Sveion kunnassa Norjassa sijaitseva kivinen pitkäkirkko vuodelta 1960.
Shrty

SHRTY (oikealta nimeltään Rashid Abdulkadir Mohamed) on itähelsinkiläinen muusikko. 
Ura.
SHRTY tunnetaan muun muassa kappaleistaa ”Sun takii” ja ”16v” (feat. Gettomasa). Myös ”Pariisin Kevät” (feat. Joalin) oli yksi Suomen kuunnelluimmista kappaleista viikkojen ajan. Vuonna 2023 julkaistu albumi "Täydellinen ajoitus" toi SHRTY:lle kolme Emma Gaala -ehdokkuutta.
Kesäkuussa 2024 SHRTY solmi levytyssopimuksen Universal Musicin kanssa ja julkaisi singlen ”Sirkus”, joka käynnisti uuden, popimpaan soundiin keskittyvän vaiheen hänen urallaan. Kappale nousi suoraan Suomen top-listojen kärkeen ja on vakiinnuttanut paikkansa radioiden soitetuimpana. 
Marraskuussa 2024 SHRTY julkaisi singlen ”Niin kuin sä”, joka on toinen singlejulkaisu tulevalta kolmannelta albumilta, jonka on määrä ilmestyä vuonna 2025, ja jonka hän itse kuvailee uransa parhaaksi teokseksi.
Live-esiintymiset.
SHRTY tunnetaan energisistä live-esiintymisistään. Hän on esiintynyt isoilla festivaaleilla ympäri Suomea.
Reinlin kappeli

Reinlin kappeli () on Sør-Aurdalin kunnassa Norjassa sijaitseva puinen pitkäkirkko vuodelta 1965.
Pykeijan kappeli

Pykeijan kappeli () on Etelä-Varangin kunnassa Norjassa sijaitseva puinen pitkäkirkko vuodelta 1989.
Mørsvikbotnin kappeli

Mørsvikbotnin kappeli () on Sørfoldin kunnassa Norjassa sijaitseva puinen pitkäkirkko vuodelta 1948.
Skøelvin kappeli

Skøelvin kappeli () on Raisivuonon kunnassa Norjassa sijaitseva puinen pitkäkirkko vuodelta 1967.
Straumenin kappeli

Straumenin kappeli () on Raisivuonon kunnassa Norjassa sijaitseva kivinen pitkäkirkko vuodelta 1973.
Jonstorp

Jonstorp on taajama Höganäsin kunnassa Skånen läänissä samannimisessä historiallisessa maakunnassa Ruotsissa. Taajamassa oli 2 130 asukasta vuonna 2021.
Arild

Arild on taajama Höganäsin kunnassa Skånen läänissä samannimisessä historiallisessa maakunnassa Ruotsissa. Taajamassa oli 735 asukasta vuonna 2021.
Mjöhult

Mjöhult on taajama Höganäsin kunnassa Skånen läänissä samannimisessä historiallisessa maakunnassa Ruotsissa. Taajamassa oli 305 asukasta vuonna 2021.
Ingelsträde

Ingelsträde on taajama Höganäsin kunnassa Skånen läänissä samannimisessä historiallisessa maakunnassa Ruotsissa. Taajamassa oli 305 asukasta vuonna 2021.
Martin Lamm

Martin Lamm (22. kesäkuuta 1880 Tukholma – 5. toukokuuta 1950 Tukholma) oli ruotsalainen kirjallisuushistorioitsija ja Tukholman korkeakoulun professori vuosina 1919–1945. Lamm väitteli tohtoriksi vuonna 1908 aiheenaan Olof von Dalin, ja hän oli erikoistunut valistusajan sekä romantiikan ajan ruotsalaisiin kirjailijoihin. Lamm valittiin Ruotsin akatemian jäseneksi vuonna 1928.
Arsinoe (Kreeta)

Arsinoe () oli antiikin aikainen kaupunki Kreetan saarella Kreikassa. Se toimi Lyktoksen kaupungin satamana, mutta sen tarkkaa sijaintipaikkaa ei tunneta. Arsinoen mainitsee Stefanos Byzantionlainen luetellessaan antiikin ajan lukuisia Arsinoe-nimisiä kaupunkeja. Kaupungin arvellaan yleensä sijainneen Kreetan pohjoisrannikolla, mahdollisesti Khersonasoksen ja Milatoksen välillä. Kaupungin nimiin laitettuja rahoja on löydetty.
Kaudos

Kaudos (, myös "Gaudos", Γαῦδος, "Klaudos", Κλαῦδος; ) oli antiikin aikainen kaupunki samannimisellä saarella (nyk. Gávdos) Kreikassa lähellä Kreetaa. Se sijaitsi saaren pohjoisrannikolla nykyisellä Ágios Ioánnisin alueella.
Maantiede.
Kaudoksen saari sijaitsi Libyanmeressä Kreetan luoteispuolella. Sen samanniminen kaupunki sijaitsi saaren pohjoisrannikolla nykyisellä Ágios Ioánnisin alueella, jossa on samanniminen ranta ja sille nimensä antanut Pyhän Johanneksen kirkko. Löytöjä on tehty myös läheiseltä Lavrakásin lahdelta.
Historia.
Kaudoksen saari eli nykyinen Gávdos asutettiin jo neoliittisella kaudella. Antiikin aikana siellä ollut asutus kukoisti erityisesti hellenistisellä ja vielä roomalaisella kaudella. Piirtokirjoituslöytöjen mukaan Kaudoksella oli ystävyyssopimus Gortynin kanssa 200-luvulla eaa. Keisari Hadrianus antoi 100-luvulla jaa. saaren Spartalle. Bysanttilaisella kaudella Kaudoksella oli oma piispansa. Kaudos tuotti suolaa ja seetriöljyä, ja sai tuloa myös satamana toimisesta.
Kirjallisuudessa saaren mainitsevat muun muassa Klaudios Ptolemaios, Plinius vanhempi ja Pomponius Mela sekä "Apostolien teot" ja "Stadiasmus Maris Magni".
Lamon (Kreeta)

Lamon () oli antiikin aikainen kaupunki Kreetan saarella Kreikassa. Se sijoitetaan saaren etelärannikolle nykyisen Ágios Vasíleioksen kunnan alueelle lähelle nykyisiä Plakiásin ja Myrthianós Plakiásin kyliä.
Lamonin kaupunki oli olemassa ainakin roomalaisella kaudella. Antiikin lähteissä sen mainitsee lähinnä "Stadiasmus Maris Magni.
Bruno Jalasti

Bruno Jalasti (s. 24. maaliskuuta 2006 Helsinki) on suomalainen jääkiekkopuolustaja, joka edustaa SM-liigajoukkue Helsingin IFK:ta. Hän laukoo oikealta.
Ura.
Seuraura.
Jalasti on Helsingin IFK:n kasvatti. Kaudella 2022–2023 hän toimi seuran U18-joukkueen varakapteenina. Jalasti voitti kauden päätteeksi U18 SM-pronssia. QMJHL-joukkue Quebec Remparts varasi hänet 53. pelaajana 2023. Jalasti siirtyi joukkueeseen kaudeksi 2023–2024.
Toukokuussa 2024 Jalasti teki HIFK:n kanssa kaksivuotisen SM-liigasopimuksen. Hän aloitti kauden 2024–2025 seuran U20-joukkueessa. Lokakuussa HIFK lainasi Jalastin kahden ottelun ajaksi Mestis-joukkue Kokkolan Hermekseen. Reilut kaksi viikkoa myöhemmin hänet lainattiin yhden ottelun ajaksi samassa sarjassa pelaavaan Kajaanin Hokkiin. Jalasti teki HIFK:ssa SM-liigadebyyttinsä 30. marraskuuta 2024 Tapparaa vastaan. Hänet merkittiin joukkueen seitsemänneksi puolustajaksi. Jalasti sai ottelussa jääaikaa 3.53 minuuttia. Ensimmäisen SM-liigamaalinsa hän teki 28. joulukuuta 2024 vieraissa Mikkelin Jukureita vastaan. Kaikkiaan Jalasti pelasi SM-liigassa kauden aikana 19 runkosarjaottelua tehopistein 1+1=2.
Maajoukkueura.
Jalasti pelasi alle 18-vuotiaiden Hlinka Gretzky Cupissa vuonna 2023. Hän pelasi myös World U-17 Hockey Challengessa vuonna 2022, jolloin Jalasti voitti pronssia. Yhteensä hän on pelannut 11 nuorten ja 28 poikien maaottelua.
Pelityyli.
Jalasti on kuvaillut itseään kahden suunnan kiekolliseksi puolustajaksi, joka tykkää sekä puolustaa ja että hyökätä. Hän on maininnut esikuvakseen Charlie McAvoyn, joka Jalastin mukaan pystyy puolustamaan kovaa ja on hyvä hyökkäyssuuntaan. Jalastin mukaan McAvoylta on ollut hyvä ottaa oppia myös fyysiseen peliin ja kamppailuun.
Muuta.
Jalastin isoveli Frans pelasi jääkiekkoa puolustajana U20-joukkueeseen asti. Veljesten isä Jorma Jalasti toimii HIFK:n U18-joukkueen huoltajana.
Lykastos (Kreeta)

Lykastos (, ) oli antiikin aikainen kaupunki Kreetan saarella Kreikassa. Se sijaitsi nykyisen Iraklionin kunnan alueella lähellä nykyistä Profítis Ilíaksen kylää.
Maantiede.
Lykastoksen kaupunki sijaitsi Kreetan keskisissä sisäosissa etelälounaaseen Knossoksesta ja koilliseen Gortynistä. Sen akropoliina eli yläkaupunkina ja linnavuorena toimi oletettavasti nykyinen Rókkan (&lt; ital. "Rocca") kukkula, joka sijaitsee heti Profítis Ilíaksen kylän kaakkoispuolella ja jolla sijaitsevat bysanttilaisella ajalla rakennetun Témenoksen linnoituksen rauniot.
Historia.
Lykastoksen kaupunki oli olemassa ainakin hellenistiseltä roomalaiselle kaudelle, mutta paikalta on tehty myös joitakin löytöjä arkaaiselta ja klassiselta kaudelta. Varhaisin maininta paikan nimestä on jo Homeroksen "Iliaan" Laivaluettelossa. Lisäksi nimi esiintyy mahdollisesti jo mykeneläisellä kaudella, sillä lineaari-B-kirjoituksissa esiintyvää nimeä "ru-ki-to" on esitetty samaksi nimeksi.
Strabon sanoo, että hänen aikanaan kaupunki oli tuhoutunut kokonaan, kun knossoslaiset olivat vallanneet ja tuhonneet sen. Polybioksen mukaan gortynlaiset veivät myöhemmin Lykastoksen alueen knossoslaisilta, ja antoivat sen rhaukoslaisille. Kaupungin asukkaasta käytettiin etnonyymiä "Lykastios" ().
Suomen Ankaran-suurlähetystö

Suomen Ankaran-suurlähetystö () on Suomen ulkomainen edustusto Turkin pääkaupungissa Ankarassa. Edustustoa on syyskuusta 2023 lähtien johtanut suurlähettiläs Pirkko Hämäläinen.
Turkki (tuolloinen Osmanien valtakunta) tunnusti Suomen itsenäisyyden 21.2.1918. Diplomaatiset suhteet Suomen ja Turkin tasavallan välillä solmittiin vuonna 1924. Suomen suurlähetystö on toiminut Ankarassa vuodesta 1940 lähtien.
CRC (täsmennyssivu)

CRC voi tarkoittaa seuraavia:
OpenNebula

OpenNebula on avoimen lähdekoodin alusta pilvipalveluiden suorittamiseen. Ohjelmistoa kehittää vuonna 2010 perustettu OpenNebula Systems. OpenNebula toimii virtualisoidun infrastruktuurin hallintana (IaaS) datakeskuksessa tai klusterissa, joka voi olla yksityinen pilvi tai joukko pilviä. Virtualisointi perustuu KVM-hypervisorille ja tukee säiliöintiä LXC:n kanssa. OpenNebula tukee automatisoitua Kubernetes-klusterien käyttöä OneKE-sovelluksen avulla.
OpenNebulasta on Community Edition ja yrityskäyttöön suunnattu Enterprise Edition, joista jälkimmäisessä on mukana tukipalvelut, testaus, ylläpito ja muita työkaluja.
Einar Moring

Einar Anders Moring (21. heinäkuuta 1878 Parkano – 18. syyskuuta 1946 Helsinki) oli suomalainen insinööri ja virkamies.
Henkilöhistoria.
Moringin vanhemmat olivat metsänhoitaja Anders Evald Moring ja Aksa Charlotta Hertzberg ja puoliso vuodesta 1919 Anna-Greta de la Chapelle, vapaaherra Richard Casimir de la Chapellen tytär. Moring tuli ylioppilaaksi Tampereen lyseosta 1996 ja valmistuui insinööriksi Polyteknillisestä opistosta 1900. 
Moring oli Helsingin kaupungin vesijohtolaitolaitoksen apulaisjohtaja 1904–1906, tie- ja vesirakennusten ylihallituksen nuorempi insinööri 1906–1912 ja vanhempi insinööri 1912–1922, rautatiehallituksen rakennusosaston apulaisjohtaja 1923–1930 ja Helsingin kaupungin teknillinen johtaja 1931–1946. Hänellä oli myös useita liike-elämän ja ammatillisia luottamus- ja asiantuntijatehtäviä.
Punkmuseo

Punkmuseo tallentaa ja tuo esille suomalaista punkkulttuuria erilaisin muodoin ja tavoin. Museo kerää punkkulttuuriin liittyviä valokuvia, lehtiä, vaatteita, esineistöä ja äänitteitä ja järjestää valokuva- ja taidenäyttelyitä, "Tää ei oo taidetta, tää on punkkia" -konsertteja, julkaisee kirjoja ja tekee radio-ohjelmia . 
Tausta.
Punkmuseon taustavoima on Suomen Punkmuseon kannatusyhdistys ry. Yhdistyksen perustivat 6. marraskuuta 2021 Oodi-kirjastossa Harri Ahola, Ari Enqvist, Anu Hyle, Kari ”Näkä” Hyle, Miika Karjalainen, Timo ”Kipi” Kiippa, Virpi ”Hilu” Kytöaho, Ari Lahti, Pasi ”Panda” Nikander, Jukka ”Pami” Palm ja Ulla Salovaara. Yhdistyksellä on yli 700 jäsentä . Punkmuseo rahoittaa toimintaansa kannatusyhdistyksen jäsenmaksuin, avustuksin, lahjoituksin ja myyntitoiminnan tuotoin. Toimintaa pyöritetään pitkälti vapaaehtoisvoimin. 
Toiminta.
Punkmuseo aloitti Helsingin Roihupellossa Tulppakuja 4:ssä vaatimattomissa toimistotiloissa, joissa ei ollut tilaa näyttelytoiminnalle. Punkmuseon sai pysyvän näyttelytilan kesäkuussa 2024. Se sijaitsee nyt Graniittitalossa, Helsingin Kampissa osoitteessa Jaakonkatu 3 , jossa sen ensimmäisenä toimintavuotena 2024 kävi 5 252 henkilöä.
Lisäksi Punkmuseo on järjestänyt näyttelyitä ympäri Suomea mm. Keski-Suomen Museossa Jyväskylässä ja Työväen Museo Werstaassa Tampereella . 
Podcast ja radio.
Punkmuseo aloitti podcast-sarjan kesällä 2023. Sarjalla viisikymmentä lähetystä ja siinä keskustellaan kaikesta punkiin liittyvästä, kuten musiikista, aktivismista ja punk-kulttuurista. Viimeinen jakso julkaistaan 7. heinäkuuta punkin 50-vuotisjuhlavuotena 2027.
Vuosina 2022–2024 Punkmuseosta tuli lähetyksiä myös radiossa Roll FM ja Radio Soho -kanavilla. Radio Soho on lopettanut toimintansa ja Roll FM muuttuu verkossa toimivaksi vuonna 2025.
Pelastusarmeija Ruotsissa

Pelastusarmeija Ruotsissa on kansainväliseen Pelastusarmeijaan kuuluva evankelinen kirkkokunta. Pelastuarmeijalla on Ruotsissa kappeleita ja seurakuntia sekä lukuisia sosiaalisia toimintamuotoja kuten hoitokeskuksia, koteja ja esikouluja sekä oma kansanopisto. Pelastusarmeija työ alkoi Ruotsissa vuonna 1882 ja keskeinen työmuoto oli toiminta yhteiskunnan syrjäytyneiden parissa.
Pelastusarmeija toimii Ruotisssa 61 kaupungissa 94 järjestön voimin. Lisäksi pelastusarmeijalla on 18 sosiaalilaitosta, joista useimmat tarjoavat kokopäiväistä hoitoa päihderiippuvaisille.
Pelastusarmeijan perustana on usko kolmiyhteiseen Jumalaan, henkilökohtainen kokemus pelastuksesta ja pyhitysoppi. Pelastusarmeijan käsityksen mukaan usko johtaa käytännön toimintaan kuten hädänalaisten auttamiseen, epäoikeudenmukaisuuden torjumiseen sekä toivon ja tulevaisuususkon antamiseen. Pelastusarmeijan jumalanpalveluksissa saarnan ja rukouksen rinnalla kulkee laulu, musiikki ja henkilökohtainen todistus.
Oranssi II

Oranssi II (C16H11SN2O4Na) eli Acid Orange 7 on atsoväreihin kuuluva aromaattinen orgaaninen yhdiste. Yhdistettä käytetään väriaineena.
Ominaisuudet, valmistus ja käyttö.
Huoneenlämpötilassa oranssi II on oranssia kiteistä ainetta. Siitä tunnetaan lisäksi kidevedellinen pentahydraatti. Yhdiste liukenee hyvin veteen ja hieman etanoliin. Oranssi II on pH-indikaattori. Sen liuosten väri muuttuu ruskehtavasta oranssiksi pH-alueella 7,4–8,6 ja oranssista punaiseksi pH-alueella 10,2–11,8.
Oranssi II:a valmistetaan 2-naftolin ja sulfaniilihapon diatsoniumsuolan atsokytkentäreaktiolla. Reaktio-olot tehdään emäksisiksi natriumhydroksidilla ja -karbonaatilla.
Oranssi II:a käytetään mikroskopiassa soluliman vastavärjäykseen kontrastin lisäämiseksi. Se on myös osa eräitä mikroskopiassa käytettäviä polykromiväriaineita. Yhdisteellä voidaan värjätä paperia, tekstiilejä, nahkaa, kosmetiikkaa ja musteita.
Norjan lähetys- ja evankeliointineuvosto

Norjan lähetys- ja evankeliointineuvosto (, lyh. NORME) on norjalainen vuonna 2001 perustettu evankelis-kristillinen järjestö. NORME toimii kattojärjestönä 43 norjalaiselle lähetysjärjestölle ja kirkkokunnalle. NORME on yksi Euroopan suurimmista kansallisista evankelisista alliansseista. Kirkkojen ja järjestöjen yhteinen perusta on Lausannen julistus. Järjestö on Euroopan evankelisen allianssin kansallinen liitto Norjassa.
NORME perustettiin vuonna 2001 Norjan lähetysneuvoston, Norjan evankelisen allianssin ja Norjan Lausannen liikkeen yhdistyessä.
Järjestö korostaa evanekeliumin välittämistä niin kuin se on kirjoitettu Raamatussa. Se ei halua tulkita sanomaa, vaan uskoo, että se on ymmärrettävä niin kuin se on kirjoitettu. Lausannen julistuksessa, johon järjestö perustuu, todetaan. ”Pidämme kiinni sekä Vanhan että Uuden testamentin jumalallisesta inspiraatiosta, totuudesta ja auktoriteetista.”
MissieNederland

MissieNederland (aik. Evangelische Alliantie–Evangelische Zendingsalliantie) on alankomaalainen evankelis-kristillinen järjestö. MissieNederland toimii evankelisten kristittyjen, ammattilailaisten, seurakuntien ja järjestöjen liittona. MissieNederland perustettiin vuonna 2013 evankelisen allianssin (EA) ja evankelisen lähetysliiton (EZA yhdistyessä. Järjestö on Euroopan evankelisen allianssin kansallinen liitto Alankomaissa.
Historia.
Britannian evankelinen allianssi perustettiin vuonna 1846. Samaan aikaan Alankomaissa otettiin ensimmäiset askeleet kohti evankelisten kristittyjen kattojärjestöä. Reveil-liikkeen edustajat osallistuivat kansainvälisiin kokouksiin ja pian tämän jälkeen syntyi Alankomaiden evankelinen allianssi. Alankomaiden EA uudelleenperustettiin säätiöksi vuonna 1979. Evankelinen lähetysliitto perustettiin vuonna 1973 lähetyspäivien ympärille.
Evankelisen allianssin ja Evankelisen lähetysliiton yhdistyminen toteutui kesällä 2013. Uusi järjestö jatkoi väliaikaisesti nimellä EA-EZA. Vuonna 2015 järjestön nimi muutettiin nykyiseen muotoon.
One Architects

One Architects Oy on suomalainen arkkitehtuuritoimisto ja yksi A-Insinöörien tytäryhtiöstä. Yhtiön toimistot sijaitsevat Helsingissä ja Tallinnassa. Yhtiö on liikevaihdoltaan Suomen viidenneksi suurin arkkitehtuuritoimisto.
Historia.
AW2-Arkkitehdit (1994–2021).
AW2-Arkkitehdit on perustettu vuonna 1994.
Vuonna 2021 sillä oli noin 60 työntekijää Helsingissä ja Tallinnassa. Yhtiöön kuului AW2 Architects Oy ja vientiin keskittynyt Integrated Healthcare Design Oy.
Yhtiön suunnittelemia kohteita on muun muassa: 
B&amp;M (1992–2023).
Jussi Murole ja Daniel Bruun perustivat Arkkitehtuuritoimisto B&amp;M:n vuonna 1992. Vuonna 2023 se työllisti 30 arkkitehtiä ja oli erikoistunut arkkitehti- ja kaupunkisuunnitteluun. Sen suunnittelemia kohteita on muun muassa: 
Arkkitehtitoimisto Konkret (1997–2023).
Arkkitehtitoimisto Konkret Oy perustettiin vuonna 1997. Vuonna 2023 yhtiössä työskenteli lähes 20 arkkitehtiä tai sisustusarkkitehtiä. Toimisto oli erikoistunut asuntokohteiden ja korjaushankkeiden arkkitehtisuunnitteluun.
Sen suunnittelemiin kohteisiin kuuluu muun muassa:
A-Insinöörien yritysostot 2021–2023.
Joulukuussa 2021 A-Insinöörit-konserni laajensi toimintaansa arkkitehtuurisuunnitteluun, kun se osti AW2-arkkitehdit. AW2-arkkitehdit oli erikoistunut julkisiin rakennushankkeisiin ja toimi Helsingissä ja Tallinnassa. Sillä oli yhteensä yli 60 työntekijää. Yhtiöt olivat tehneet aiemmin yhteistyötä muun muassa Siltasairaalassa, Laakson Laakson yhteissairaalan hankesuunnittelussa ja Jätkäsaaren Royal Center -tapahtumakeskuksen suunnittelussa.
Helmikuussa 2023 A-Insinöörit osti arkkitehtitomisto Konkretin ja kertoi yhdistävänsä sen AW2-arkkitehteihin. Kesäkuussa A-Insinöörit osti myös Arkkitehtuuritoimisto B&amp;M:n ja kertoi, että se yhdistetään AW2:n ja Konkretin kanssa. Yhteensä näissä toimistoissa oli 120 arkkitehtiä.
One Architects 2024–.
Marraskuussa 2024 A-Insinöörit yhdisti kolme arkkitehtitoimistonsa. One Architects muodostui Arkkitehtuuritoimisto B&amp;M:sta, AW2 arkkitehdit-yhtiöstä ja Arkkitehtitoimisto Konkret-yhtiöstä. A-Insinöörien uusi tytäryhtiö suunnittelee muun muassa sairaaloita Suomeen ja ulkomaille. Yhdistämistä perusteltiin julkisten isojen hankkeiden kilpailutusvaatimuksilla, joissa ratkaisevat pätevyysvaatimukset, kokemusvuodet ja referenssit ja joissa isoilla yrityksillä on paremmat mahdollisuudet pärjätä.
Organisaatio.
Yhtiön toimistot sijaitsevat Helsingissä ja Tallinnassa. Yhtiön toiminnasta vastaa toimialajohtaja Jaakob Solla.
Yhteistyökumppanit.
Vuonna 2022 suomalaiset sairaalarakentamisen asiantuntijayritykset perustivat hankkeen edistämään osaamisensa vientiä. Integrated Hospital Design Alliance eli IHDA-hankkeeseen kuuluivat A-Insinöörit, AW2-Arkkitehdit (nykyisin One Architects), Granlund, Integrated Healthcare Design, K2S arkkitehdit, Nordic Healthcare Group ja Vison.
IHDA-ryhmän ensimmäinen yhteinen projekti on länsiromanialaisen Resita Country Emergency Hospitalin uudisrakennushanke.
Sam Montembeault

Samuel Montembeault (s. 30. lokakuuta 1996 Bécancour, Quebec) on kanadalainen jääkiekkomaalivahti, joka pelaa NHL-seura Montreal Canadiensissa. Hänet varattiin Florida Panthersiin kolmannella kierroksella vuonna .
Bolgatanga

Bolgatanga on kaupunki Ghanan pohjoisosassa. Kaupunki koostuu varsin hajallaan olevista asutusalueista, joiden ympärillä on peltoja. Vuonna 2000 kaupungissa oli noin 49 000 asukasta ja vuonna 2010 noin 65 500 asukasta.
Maatalous on kaupungin asukkaiden tärkein elinkeino.
Austertanan kirkko

Austertanan kirkko () on Tenon kunnassa Norjassa sijaitseva puinen pitkäkirkko vuodelta 1958.
Vestertanan kirkko

Vestertanan kirkko () on Tenon kunnassa Norjassa sijaitseva puinen pitkäkirkko vuodelta 1978.
Blokkikauppa

Blokkikauppa () tarkoittaa ennalta sovittua isoa pörssikauppaa arvopapereilla. Blokkikaupassa siirtyy tyypillistä kauppaa suurempi määrä arvopapereita. Blokkikaupat ovat yleensä miljoonien eurojen suuruisia.
Blokkikaupan toteuttamiseen liittyy usein välittäjiä tai pankkeja, jotka auttavat osapuolia löytämään vastapuolen ja sopimaan kaupan yksityiskohdista.
Atrån kirkko

Atrån kirkko () on Tinnin kunnassa Norjassa sijaitseva puinen pitkäkirkko vuodelta 1836.
Dalin kirkko

Dalin kirkko () on Tinnin kunnassa Norjassa sijaitseva puinen pitkäkirkko vuodelta 1775.
Mælin kirkko

Mælin kirkko () on Tinnin kunnassa Norjassa sijaitseva puinen pitkäkirkko vuodelta 1839.
Hovinin kirkko (Tinn)

Hovinin kirkko () on Tinnin kunnassa Norjassa sijaitseva puinen pitkäkirkko vuodelta 1850.
Frøystulin kirkko

Frøystulin kirkko () on Tinnin kunnassa Norjassa sijaitseva puinen pitkäkirkko vuodelta 1950.
Skirvan kirkko

Skirvan kirkko () on Tinnin kunnassa Norjassa sijaitseva puukirkko vuodelta 1976.
Berga (Högsby)

Berga on taajama Högsbyn kunnassa Kalmarin läänissä Smålandin historiallisessa maakunnassa Ruotsissa. Taajamassa oli 732 asukasta vuonna 2021.
Ruda

Ruda on taajama Högsbyn kunnassa Kalmarin läänissä Smålandin historiallisessa maakunnassa Ruotsissa. Taajamassa oli 612 asukasta vuonna 2021.
Fågelfors

Fågelfors on taajama Högsbyn kunnassa Kalmarin läänissä Smålandin historiallisessa maakunnassa Ruotsissa. Taajamassa oli 390 asukasta vuonna 2021.
Segerstedt

Segerstedt on seuraavien ruotsalaisten henkilöiden sukunimi:
Hadar Cars

Hadar Cars (s. 14. kesäkuuta 1933 Tukholma) on ruotsalainen liberaalin kansanpuolueen poliitikko, joka toimi valtiopäiväedustajana 1985–1991 ja 1992–1995, Ruotsin ulkomaankauppaministerinä 1978–1979 ja meppinä 1995–1999.
Farai (Lakonia)

Farai (, myös , ; ) oli antiikin aikainen kaupunki Lakoniassa Kreikassa. Se sijaitsi nykyisen Spártin kunnan alueella ja sijoitetaan lähelle nykyistä Vafeión kylää.
Maantiede.
Farain kaupunki sijaitsi Lakoniassa Spartan tasangolla tiellä, joka johti Amyklaista merelle Lakonianlahden rantaan. Kaupungin sijaintipaikkaa ei tunneta varmuudella, mutta se sijoitetaan nykyisin yleensä lähelle Vafeión kylää noin seitsemän kilometriä eteläkaakkoon antiikin Spartan paikasta ja nykyisestä Spártin kaupungista.
Historia.
Farain alkuperäiset nimet olivat "Fare" ja "Faris". Se oli yksi Lakonian vanhoista akhaialaisista kaupungeista, ja mainitaan myös Homeroksen "Iliaan" Laivaluettelossa. Myös arkeologian perusteella paikka on ollut asuttu mykeneläisellä kaudella. Se säilytti itsenäisyytensä siihen saakka, kunnes spartalaiset valloittivat sen kuningas Telekloksen aikana. Sen jälkeen kaupunki jatkoi olemassaoloaan lakonialaisena kaupunkina nimellä "Farai". Se oli olemassa arkaaiselta roomalaiselle kaudelle.
Farain kerrotaan joutuneen Aristomeneen ryöstämäksi toisessa messenialaisssodassa. Se mainitaan myös Strabonin vaurioituneessa tekstikohdassa sekä muilla antiikin aikaisilla kirjailijoilla. Pausaniaan aikana 100-luvulla jaa. kaupunki oli raunioina.
Rakennukset ja löydökset.
Merkittävin nykyisen Vafeión seudulta tehty löytö on Vafeión tholos-hauta. Sen olemassaolo tukee sitä ajatusta, että paikka on ollut jonkinlainen keskus jo mykeneläisellä kaudella. Tholos on Mykenen niin kutsutun Atreuksen aarrekammion tavoin kumpu, jossa on ollut sisällä hautaholvi, jonka kulkuaukko on vaakasuorasti kaivettu rinteen läpi. Haudan sijainti pienen kartionmuotoisen kukkulan huipulla on lisännyt tholoksen näennäistä kokoa ja antanut sille huomattavaa korkeutta ja suuruutta. Tholoksen katto, samoin kuin suurin osa sen rakennusmateriaaleista, on kadonnut, ja sen muotoa edustaa pyöreä kraatteri kummun huipulla. Oviaukko on edelleen ehjä. Sen leveys on noin 1,8 metriä, ja kamanakiven pituus on ollut noin 4,5 metriä. Koko haudan halkaisijan arvellaan olleen 9–12 metriä.
Iasos (Lakonia)

Iasos (, ) oli antiikin aikainen kaupunki Lakoniassa Kreikassa. Sen tarkempaa sijaintipaikkaa ei tunneta varmuudella. "Barrington Atlas of the Greek and Roman World" ehdottaa Iasosta samaksi paikaksi kuin Karyai, jolloin se olisi sijainnut lähellä nykyisen Trípolin kunnan Pigadákian kylää. Toisaalta Iasosta on ehdotettu samaksi paikaksi kuin Oios eli Oion.
Iasoksen arvellaan olleen olemassa arkaaisella ja klassisella kaudella. Antiikin kirjallisuudessa sen mainitsee vain Pausanias.
Hazar

Hazar (vuoteen 1999 saakka "Çeleken") on taajama Balkanin maakunnassa Turkmenistanissa. Se sijaitsee Çelekenin niemimaalla Kaspianmeren rannalla 130 kilometriä maakunnan pääkaupungista Balkanabatista länteen. Vuoden 2022 väestönlaskennan mukaan taajamassa oli 14 671 asukasta.
Paikkakunta on syntynyt 1950-luvulla öljytyöläisten asutukseksi. Siitä tuli kaupunki vuonna 1956. Neuvostoaikana Çelekeniin rakennettiin kemian teollisuutta. Hazariksi nimetty kaupunki alennettiin Balkanabatin kaupunkialueen taajamaksi vuonna 2022.
Alueella porataan öljyä ja maakaasua. Taajamassa toimii pieni satama sekä jodia ja teknistä hiiltä valmistava tehdas, jonka uudistaminen on suunnitteilla. Taajaman asukasmäärä on vähentynyt voimakkaasti, ja se kärsii muun muassa juomaveden puutteesta.
Oleros

Oleros (, ) oli antiikin aikainen kaupunki Kreetan saarella Kreikassa. Se sijaitsi nykyisen Meseléroin kylän paikalla.
Maantiede.
Oleroksen kaupunki sijaitsi Kreetan itäisissä sisäosissa. Se oli rakennettu samalle kukkulalle, jossa nykyisin sijaitsee Meseléroin kylä. Sen korkeus on noin 360 metriä merenpinnasta laskettuna. Oleroksesta pohjoiseen saaren pohjoisrannikolla sijaitsi Istronin kaupunki ja etelään etelärannikolla Hierapytnan kaupunki.
Historia.
Oleroksen kaupunki oli olemassa klassiselta roomalaiselle kaudelle, ja paikka saattoi olla asuttu jo arkaaisella kaudella. Viimeistään hellenistisellä kaudella kaupunki oli Hierapytnan alaisuudessa. Knossoksen ja Lyktoksen välisessä kamppailussa Oleros oli Lyktoksen puolella.
Kirjallisuudessa Oleroksen mainitsee lähinnä Stefanos Byzantionlainen. Se nimi esiintyy myös eräässä Delfoin "theorodokhoksiin" liittyvässä piirtokirjoituksessa. Kaupungin asukkaasta käytettiin etnonyymiä "Ōlerios" ().
Nykyisen Meseléroin kylän nimi palautuu antiikin aikaisen kaupungin nimeen.
Rakennukset ja löydökset.
Oleroksessa oli Athene Olerialle omistettu temppeli, joka tunnettiin kulttikuvastaan.
Pannona

Pannona () oli antiikin aikainen kaupunki Kreetan saarella Kreikassa. Se sijaitsi saaren keskiosissa lounaaseen Knossoksesta ja koilliseen Gortynistä, ja sijoitetaan nykyisen Górtynan kunnan alueelle lähelle nykyistä Ágios Thomásin kylää.
Pannonan kaupunki oli olemassa ainakin roomalaisella kaudella. Antiikin kirjallisuudessa sen mainitsee vain Klaudios Ptolemaios.
Pergamos (Kreeta)

Pergamos (, ) oli antiikin aikainen kaupunki Kreetan saarella Kreikassa. Se sijoitetaan nykyisen Plataniáksen kunnan alueelle Grimpilianáan lähelle Kolymvária.
Maantiede.
Pergamoksen kaupunki sijaitsi Kreetan länsiosissa. Servius sanoo sen sijainneen lähellä Kydoniaa, ja myös Plinius vanhempi mainitsee sen Kydonian yhteydessä. Kaupunki sijoitetaan Kolymvárin lounaispuolella sijaitsevalle kukkulalle, jossa nykyisin sijaitsee Pyhän Irenen luostari ("Moní Agías Eirínis"). Sijainti on kuitenkin epävarma. Pseudo-Skylaksin mukaan nykyisellä Rodopóksen niemellä sijainnut Diktynnan temppeli eli Diktynnaion olisi ollut Pergamoksen alueella.
Historia.
Pergamoksen kaupungilla esitettiin olleen mytologiaan kytkeytynyt alkuperä, ja se olisi perustettu heti Troijan sodan jälkeen. Sen katsottiin saaneen nimensä Troijan samannimisestä linnavuoresta. Vergiliuksen mukaan kaupungin perusti Aineias, Velleius Paterculuksen mukaan Agamemnon ja Serviuksen mukaan Agamemonin hallussa olleet troijalaiset vangit. Varmuudella kaupunki oli olemassa arkaaiselta roomalaiselle kaudelle.
Spartalaisen lainsäätäjä Lykurgoksen sanotaan kuolleen Pergamoksessa, ja hänen hautaansa näytettiin siellä vielä Aristoksenoksen aikana.
Pyranthos

Pyranthos (, ) oli antiikin aikainen kaupunki Kreetan saarella Kreikassa. Se sijoitetaan lähelle nykyisiä Pyráthia ja Tourlotía. Kaupungin asukkaasta käytettiin etnonyymiä "Pyranthios" ().
Rhytion

Rhytion (, ) oli antiikin aikainen kaupunki Kreetan saarella Kreikassa. Se sijaitsi nykyisen Archánes-Asteroúsian kunnan alueella lähellä nykyistä Rotásin kylää.
Maantiede.
Rhytionin kaupunki sijaitsi Kreetan eteläisissä sisäosissa nykyisin Mesarán tasankona tunnetun tasangon kaakkoislaidalla itäkaakkoon Gortynistä ja lounaaseen Priansoksesta. Kaupungin akropoliina eli yläkaupunkina ja linnavuorena toimi nykyisin nimellä Kefála tai Rotasaní Kefála tunnettu kukkula, joka sijaitsee heti Rotásin kylän eteläpuolella, ja jonka huipulla sijaitsee Pyhän Eumenioksen ("Ágios Efménios") kirkko.
Historia.
Rhytionin kaupunki oli olemassa ainakin arkaaiselta roomalaiselle kaudelle. Varhaisin maininta kaupungista on kuitenkin jo Homeroksen "Iliaan" Laivaluettelossa. Antiikin aikana Rhytion oli Strabonin mukaan Gortynin alaisuudessa. Kaupungin asukkaasta käytettiin etnonyymiä "Rhytieus" ().
Rakennukset ja löydökset.
Kefálan kukkulalla on joitakin jäänteitä antiikin aikaisesta kaupungista. Kukkulan ympäristöstä ja alempaa laaksosta on löydetty hautoja geometriselta kaudelta roomalaiselle kaudelle. Erääseen suureen geometrisen kauden hautaan oli haudattu yli 40 henkeä. Haudoista on tehty paljon esinelöytöjä, jotka ovat Iraklionin arkeologisessa museossa. Niihin lukeutuu kulta- ja hopeakoruja, rautaisia aseita ja keramiikkaa sekä sarkofagi.
Syrinthos

Syrinthos (, ) oli antiikin aikainen kaupunki Kreetan saarella Kreikassa. Se sijoitetaan yleensä nykyisen Siteían kunnan alueelle Agía Triádan Dasonáriin lähelle Goúdourasin kylää, tosin joskus se on sijoitettu nykyiseen Makrý Gialókseen.
Syrinthoksen kaupunki oli olemassa arkaaiselta hellenistiselle kaudelle. Sen asukkaasta käytettiin etnonyymiä "Syrinthios" (Συρίνθιος), feminiinissä "Syrinthia" (Συρινθία). Kirjallisuudessa kaupungin mainitsee vain Stefanos Byzantionlainen.
Bank Mandiri

PT Bank Mandiri (Persero) Tbk on indonesialainen pankki, jolla on päämaja Jakartassa.
Bank Mandiri perustettiin 2. lokakuuta 1998. Vuonna 2014 sen nettotulos oli yli 1,5 miljardia Yhdysvaltain dollaria ja markkina-arvo 19,6 miljardia dollaria. "Global Finance" valitsi Bank Mandirin maailman parhaaksi pankiksi vuonna 2020. Vuonna 2024 Bank Mandirilla oli 38 965 työntekijää. Sen toimitusjohtajana toimi Darmawan Junaidi.
Christoph Ernst Luthardt

Christoph Ernst Luthardt (1823–1902) oli saksalainen luterilainen teologi ja apologeetti. 
Luthardt syntyi Maroldsweisachissa Baijerissa 22. maaliskuuta 1823. Hän opiskeli teologiaa Erlangenin yliopistossa ja Berliinin yliopistossa, ja vuonna 1856 hänestä tuli systemaattisen teologian ja Uuden testamentin eksegetiikan professori Leipzigin yliopistossa. Vuonna 1865 hänestä tuli konsistoriaalineuvos ja 1871 Meissenin tuomiokirkon kaniikki. Hän kuoli Leipzigissä 21. syyskuuta 1902. Täysin oikeaoppisena teologina ja selkeänä kirjoittajana, vaikkakaan ei kovin syvällisenä oppineena, Luthardt tuli laajalti arvostetuksi apologeettisten luentojen kirjoittajana. Nämä koottiin neliosaiseksi julkaisuksi nimellä "Apologie des Christentums". Sen kolme ensimmäistä osaa on käännetty myös englanniksi ja ensimmäinen osa suomeksi. Vuonna 1868 hän perusti ja toimitti "Allgemeine evang.-lutherische Kirchenzeitungia" ja sen lisäosaa "Theologisches Litteraturblatt" joilla oli suuri kirkkopoliittinen merkitys, ja vuonna 1880 hänestä tuli "Zeitschrift für kirchl. Wissenschaft und kirchl. Leben" -lehden päätoimittaja. Teologina Luthardt kuului Erlangenin koulukuntaan.
Frans Oskar Lampola

Frans Oskar Lampola (27. huhtikuuta 1872 Nakkila – 24. heinäkuuta 1942 Lappajärvi) oli suomalainen pappi, opettaja ja koulunjohtaja.
Henkilöhistoria.
Lampolan vanhemmat olivat maanviljelijä Juho Kustaa Lampola ja Lovisa Ellaa. Hänen puolisonsa vuodesta 1899 oli Naemi Bergroth (k. 1935), pääjohtaja Veikko Lampola oli heidän poikansa. Frans Oskar Lampola tuli ylioppilaaksi Porin Lyseosta 1892. Papiksi hänet vihittiin 1896 ja hän valmistui myös filosofian kandidaatiksi 1899. Lampola oli Kokkolan suomalaisen yhteiskoulun opettaja 1899–1910 ja 1912–1919 ja koulun rehtori 1902–1910 ja 1912–1919. Kokkolan suomalaisen lyseon uskonnon ja latinan opttajana ja koulun rehtorina hän toimi 1918–1919.
Lampola oli kirkkoherra Kuorevedellä 1910–1912 ja Lappajärvellä 1919–1942. Turun tuomiokapitulin asessorina hän toimi 1933–1939 ja oli kirkolliskokouksen jäsen 1938. Hän oli Kokkolan kaupunginvaltuuston jäsen 1912–1919 ja Lappajärven kunnanvaltuuston jäsen 1922–1925, minkä lisäksi hänellä oli useita muita luottamustehtäviä. Lampola myös toimitti "Joulutähti"- ja "Seimellä"-nimisiä joululehtiä. Hän sai rovastin arvonimen 1925.
Tuomaalan koulu

Tuomaalan koulu on Kokemäen yhteiskoulun toimipiste, jossa toimii peruskoulun vuosiluokat 1 - 6. Koulussa on noin 50 oppilasta.
Koulurakennus valmistui vuonna 1991.
Lato (kirjasinlaji)

Lato on humanistinen sans-serif-kirjaintyyppi, jonka on suunnitellut Łukasz Dziedzic. Se julkaistiin vuonna 2010. Nimi "Lato" on puolaa ja tarkoittaa "kesää". Lato julkaistiin avoimen lähdekoodin Open Font License -lisenssillä. Joulukuussa 2024 Lato oli esillä yli 21,7 miljoonalla verkkosivustolla.
Marica Rosengård

Marica Rosengård (s. 17. helmikuuta 1961) on suomalainen malli ja valokuvaaja, joka tunnetaan erityisesti muoto- ja muotikuvaajana. 
Pietarsaaressa varttunut Rosengård lainaili teini-iässä isoveljensä kameraa ja innostui jo tuolloin kuvaamaan ihmisiä. Hän herätti huomiota erikoisilla vaatevalinnoillaan ja haaveili mallin ammatista saamatta myönteistä vastausta mallitoimistoista. Hän opiskeli vuoden verran journalismia Svenska social- och kommunalhögskolanissa Helsingissä, ja ulkomailla mallina toiminut Carita Järvinen auttoi suhteillaan Rosengårdin kansainvälisen malliuran alkuun. Työt veivät Pariisiin, Milanoon, Tokioon, Lontooseen, Hampuriin ja Ateenaan. Valokuvaajan ura alkoi 1980-luvun puolivälissä perustetussa "City"-lehdestä, jossa Rosengård moitti Kari Kivelälle muotijuttujen tasoa. Kivelä kehotti tekemään itse parempia, ja niin sovittiinkin. Rosengård avioitui lehden perustajan Kim Weckströmin kanssa, ja he asuivat viisi vuotta Lontoossa miehen myöhemmän työn takia. Valokuvaajan ura pääsi varsinaisesti alkuun vasta Rosengårdin palattua kahden lapsensa kanssa Lontoosta Suomeen. 
Rosengård on kuvannut Suomen lisäksi myös Ruotsissa, muun muassa sikäläisiin lehtiin "Tara, M-Magazine, Damernas Värld" ja "Elle". Hänellä on asunto Helsingissä ja Tukholmassa. Muotiammattilaisten FMD-sivustolla hänet esitelläänkin ruotsalaisena mainitsematta Suomea.
Marica Rosengård on toiminut opettajana Lahden Muotoiluinstituutissa ja Helsinki Design Schoolissa.
Hän oli 2010-luvun loppupuolella mukana "Suomen Huippumalli haussa" -tositelevisio-ohjelman tuomaristossa.
Rokhaya Diallo

Rokhaya Diallo (s. 10. huhtikuuta 1978 Pariisi, Ranska) on ranskalainen toimittaja, kirjailija ja elokuvantekijä sekä "rotuun", sukupuoleen ja uskontoon liittyvän yhdenvertaisuuden puolestapuhuja. "New York Timesin" mukaan Diallo on ”yksi Ranskan tunnetuimpia rasisminvastaisia aktivisteja. Diallo on tuottanut ja ohjannut dokumentteja, televisio- ja radio-ohjelmia sekä kirjoittanut lukuisia tietokirjoja ja sarjakuvaromaaneja, jotka käsittelevät rasismia sekä monikulttuurisuutta. Diallo on antirasistisen Les Indivisibles -järjestön perustajajäsen. Vuodesta 2020 Diallo on toiminut "Washington Postin" "Global Opinions"-osaston Ranskan kirjeenvaihtajana. Diallo kirjoittaa lisäksi "Libérationiin" ja "Al Jazeeraan". 
Elämä.
Diallo syntyi vuonna 1978 Pariisissa. Hänen vanhemmistaan toinen tulee Senegalista ja toinen Gambiasta. Tehtyään kandidaatin tutkinnon kansainvälisessä ja eurooppalaisessa oikeudessa Diallo jatkoi liiketalouden opintoja ja suoritti tutkinnon myös markkinoinnissa Sorbonnen yliopistossa, mistä hän valmistui 2003. Diallo työskentelee viestintäyhtiössä. Hän toimii sukupuolisyrjinnän vastaisessa Mix-Cité-järjestössä ja on toiminut myös kestävän ja sosiaalisesti oikeudenmukaisen globalisaatiopolitiikan puolesta taistelevassa Attacissa. Vuonna 2021 Diallosta tuli tutkija Gender Justice Initiative Research Centerissä Washingtonin Georgetown Universityssa. Ranskassa Diallo opettaa kulttuurintutkimusta Sorbonnen yliopistossa. 
Bibliografia.
Tietokirjat ja esseeteokset
Sarjakuvat
Artikkelit
Saksan evankelinen allianssi

Saksan evankelinen allianssi (, lyh. DEA) on saksalainen evankelis-kristillinen verkosto, joka koostuu eri protestanttisten kirkkojen ja yhteisöjen jäsenistä. Verkostoon kuuluu evankelisia, pietistisiä, helluntailaisia ja vapaakirkon jäseniä. Järjestö on perustettu vuonna 1851. Järjestö on Euroopan evankelisen allianssin kansallinen liitto Saksassa.
Unkarin evankelinen liitto

Unkarin evankelinen liitto () on unkarilainen evankelis-kristillinen järjestö. Järjestö on Euroopan evankelisen allianssin kansallinen liitto Unkarissa. Evankelikalismilla on Unkarissa yli 150 vuoden historia ja Unkarin evankelinen liitto on perustettu vuonna 1936. Järjestö toimii kirkkojen ja järjestöjen verkostona, jonka yhteydessä edistetään kumppanuutta ja yhteistyömuotoja.
Joulupukkiralli

Joulupukkiralli () tarkoittaa osakemarkkinoilla esiintyvää anomaliaa, jossa osakkeiden pörssikursseilla on taipumus nousta joulun aikoihin. Ilmiö on tilastollinen eikä se esiinny joka vuosi.
Joulupukkiralli esiintyy joulun ja uuden vuoden ensimmäisten kaupankäyntipäivien välillä.
Ilmiön selityksiä.
Anomalian löytäjänä pidetään Yale Hirschiä, joka esitteli ilmiön vuonna 1972. Alkuperäisen määritelmän mukaan joulupukkiralli kestää seitsemän kaupankäyntipäivää: vuoden viisi viimeistä sekä seuraavan vuoden kaksi ensimmäistä kaupankäyntipäivää.
Joulupukkirallin esiintymiselle on esitetty useita selityksiä. Sen on esitetty johtuvan muun muassa kursseja nostavan tammikuuilmiön ennakoinnista, vero-optimoinnista, osakesalkkujen tasapainottamisesta ja tappiollisten osakkeiden siivoamisesta pois institutionaalisten sijoittajien salkuista. 
Ilmiöön liittyvät osakkeiden myyntiaallot päättyvät historiallisesti viimeistään 23.12. tai 24.12. Joulukuun viimeisten 1–2 viikon aikana kaupankäyntimäärä putoaa, sillä moni sijoittaja jää jouluna joululomalle. Tuolloin voi olla vaikea toteuttaa suuria myyntitoimeksiantoja.
Kaksi muuta ilmiötä voivat voimistaa joulupukkiralliin liittyvää myyntiaaltoa ja nousurallia:
Anna-Sofia Tuominen

Anna-Sofia Tuominen on turkulaislähtöinen näyttelijä ja muusikko, joka asuu Helsingissä. Hän on koulutukseltaan teatteritaiteen maisteri ja Muusikko amk. Lahden Ammattikorkeakoulun musiikkiteatterilinjalta. Lapsuutensa Tuominen asui Turun Vartiovuorella. Hänen isänsä on muusikko-laulaja ja hänen äidillään on Turussa kirjakauppa, jossa Anna-Sofia on myös työskennellyt. Hän on myös opettanut tanssia.
Näyttelijänä Tuominen on työskennellyt niin teatterissa, televisiossa kuin elokuvissakin. Teatterissa hänet on nähty mm. Q-teatterin, Ryhmäteatterin ja Lahden Kaupunginteatterin lavalla. 
Tuominen on vuosina 2011-2021 toimineen Tilhet, pajut ja muut-yhtyeen perustajajäsen. Vuodesta 2023 hän on esittänyt yhdessä vibrafonisti-säveltäjä Arttu Takalon kanssa naisrunoilijoiden teksteihin sävellettyjä kappaleita. Tuominen soittaa myös poikkihuilua.
Huhtikuussa 2022 Tuominen valittiin Q-Teatterin Q-ensembleen , hän esiintyi samana vuonna Q-Teatterin tuotannossa "Toksinen Kabaree". Vuonna 2024 Tuominen esiintyi Q-Teatterin tuotannoissa Uuteen Nousuun ja Tuvi Toas. 
Yksityiselämä.
Tuominen asuu Helsingissä puolisonsa näyttelijä Miro Lopperin kanssa.
Ranskan evankelisten kansallinen neuvosto

Ranskan evankelisten kansallinen neuvosto (, lyh. CNEF) on ranskalainen evankelis-kristillinen järjestö. Järjestö on Euroopan evankelisen allianssin kansallinen liitto Ranskassa. Järjestö on perustettu vuonna 2010. Järjestö toimii evankelisten protestanttisten kirkkojen ja järjestöjen yhteenliittymänä. CNEF edustaa yli 70 prosenttia Ranskan evankelisprotestanttisista kirkoista. Järjestön jäsenenä on 34 kirkkokuntaa ja 179 jäsenyhdistystä.
Samidorfaani

Samidorfaani (INN, USAN) (kehityskoodinimet ALKS-33 ja RDC-0313) on opioidiantagonisti, jota olantsapiinin/samidorfaanin muodossa (ulkomailla tuotenimellä Lybalvi) käytetään skitsofrenian ja kaksisuuntaisen mielialahäiriön hoidossa. Samidorfaani myös vähentää olantsapiiniin liittyvää painonnousua. Samidorfaani otetaan suun kautta.
Samidorfaania kehitettiin erillisenä lääkkeenä eri käyttöaiheisiin, mutta sen tutkimus on lopetettu. FDA hylkäsi buprenorfiinin/samidorfaanin käytön vakavan masennuksen hoitoon, koska tehosta ei ollut riittävästi näyttöä, mutta se on edelleen esirekisteröinnissä syyskuusta 2021 lähtien. Myös baklofeenin/samidorfaanin tutkimus on lopetettu. 
Farmakologia.
Farmakodynamiikka.
Samidorfaani toimii ensisijaisesti μ-opioidireseptorin (MOR) antagonistina tai erittäin heikkona osittaisena agonistina ja vähemmässä määrin κ-opioidireseptorin (KOR) ja δ-opioidireseptorin (DOR) osittaisena agonistina. Tämän profiilin mukaisesti samidorfaanin on havaittu aiheuttavan joitain sivuvaikutuksia, jotka ovat mahdollisesti yhdenmukaisia KOR:n aktivoitumisen kanssa, kuten uneliaisuutta, sedaatiota, huimausta ja hallusinaatioita joillakin potilailla kliinisissä tutkimuksissa.
Farmakokinetiikka.
Samidorfaanin eliminaation puoliintumisaika on 7–9 tuntia.
Sivuvaikutukset.
Samidorfaanin sivuvaikutuksia ovat muun muassa uneliaisuus ja ruoansulatuskanavan häiriöt.
Kemia.
Samidorfaani on peräisin akateemisesta maailmasta, jossa sen suunnittelussa ja synteesissä käytettiin lähtöpisteenä 8-karboksamidosyklatsosiinia ja naltreksonia.
Laki.
Suomen lainsäädäntö ei tunne samidorfaania.
Harri Lähdesmäki

Harri Lähdesmäki on Aalto-yliopiston tietotekniikan apulaisprofessori (engl. associate professor), Suomen tekoälykeskuksen jäsen ja Computational Systems Biology Group -tutkimusryhmän johtaja. Lähdesmäki tutkii muun muassa todennäköisyyspohjaista koneoppimista sekä tämän sovelluksia biolääketieteessä ja molekyylibiologiassa. Lähdesmäki on osallistunut muun muassa 110:n tieteellisen artikkelin tekemiseen. Lähdesmäki on tehnyt tutkimusta muun muassa Samuel Kasken kanssa.
Lähdesmäki väitteli vuonna 2005 tekniikan tohtoriksi Tampereen teknillisessä yliopistossa aiheesta "Laskentamenetelmiä systeemibiologiaan: high-throughput-mittausten analysointi ja geenisäätelyverkkojen mallintaminen".